**VPIS V 1. RAZRED**

**(splošne informacije)**



* **VPIS**

Vpis otrok v osnovno šolo ureja Zakon o osnovni šoli.

Osnovna šola vpisuje otroke v 1. razred v **mesecu februarju** za naslednje šolsko leto. Starši morajo v 1. razred osnovne šole vpisati **otroke, ki bodo v koledarskem letu, v katerem bodo začeli obiskovati osnovno šolo, dopolnili starost 6 let**.

Najmanj tri mesece pred začetkom pouka šola staršem otrok, vpisanih v 1. razred, izda potrdilo o šolanju oziroma odločbo o odložitvi začetka šolanja.

* **ŠOLSKI OKOLIŠ**

Starši imajo pravico vpisati otroka v šolo v **šolskem okolišu, v katerem otrok stalno oziroma začasno prebiva**, šola pa je otroka v tem okolišu dolžna vpisati.

Seznam otrok iz šolskega okoliša, ki jih je javna ali zasebna šola s koncesijo dolžna vpisati v 1. razred, si šola pridobi iz evidence šoloobveznih otrok, ki jo vodi ministrstvo, pristojno za šolstvo. Ministrstvo si pridobi podatke o šoloobveznih otrocih iz registra stalnega prebivalstva in razvida začasnega prebivališča.

* **VPIS NA DRUGO OSNOVNO ŠOLO IZVEN ŠOLSKEGA OKOLIŠA STALNEGA/ZAČASNEGA PREBIVALIŠČA**

Vpis otroka v 1. razred šole zunaj šolskega okoliša, v katerem prebiva, ureja *Uredba o merilih za oblikovanje javne mreže osnovnih šol, javne mreže osnovnih šol in zavodov za vzgojo in izobraževanje otrok in mladostnikov s posebnimi potrebami ter javne mreže glasbenih šol (UL RS, št.*[*16/98*](http://www.uradni-list.si/1/objava.jsp?sop=1998-01-0723)*,*[*27/99*](http://www.uradni-list.si/1/objava.jsp?sop=1999-01-1300)*,*[*134/03*](http://www.uradni-list.si/1/objava.jsp?sop=2003-01-5833)*,*[*37/16*](http://www.uradni-list.si/1/objava.jsp?sop=2016-01-1599)*in*[*4/18*](http://www.uradni-list.si/1/objava.jsp?sop=2018-01-0157)*)*.

**Starši lahko vpišejo otroka v prvi razred šole zunaj šolskega okoliša, v katerem prebivajo, če ta šola s tem soglaša**.

Starši morajo otroka najprej vpisati v šolo v svojem matičnem šolskem okolišu, najkasneje v štirinajstih dneh po izteku roka za vpis pa vložijo pri šoli, v katero želijo vpisati otroka, **vlogo za prepis**. Pred izdajo soglasja o prepisu se matična šola in šola, na katero starši želijo prepisati otroka, medsebojno posvetujeta in dogovorita.

Če se učenec med šolanjem preseli v šolski okoliš druge osnovne šole, ima pravico dokončati šolanje na šoli, v katero je vpisan.

* **ODLOG ŠOLANJA IN UGOTAVLJANJE PRIPRAVLJENOSTI**

Otroku se lahko začetek šolanja na predlog staršev, zdravstvene službe v soglasju s starši oziroma na podlagi odločbe o usmeritvi **odloži za eno leto**.

Če starši predlagajo odložitev šolanja, ker menijo, da njihov otrok ni pripravljen za vstop v šolo, oziroma če odložitev šolanja predlaga zdravstvena služba, so **starši otroka dolžni najprej vpisati v šolo in ob vpisu predložiti vlogo za odlog z navedenimi razlogi.**

Če je podan predlog za odlog šolanja, je**ugotavljanje pripravljenosti otroka za vstop v šolo obvezno**.